་བཞིན་དུ་འབྱུང་བའི་
ཕྱིར་བྱིན་རྫས་ཐམས་ཅད་ཀྱི་མཆོག་ཏུ་གྲུབ་པས་ནོར་བུ་རིན་པོ་ཆེ་ཏོག་གི་བློ་གྲོས་དང་མཚུངས་པ་ལས་ཀྱང་ཁྱད་པར་དུ་མས་འཕགས་པ་ཉིད་དོ། ༈ །ཁ་ལ་རོང་སྒོ་ནས་བཞེས་པའི་རྫོགས་པའི་སངས་རྒྱས་འོད་
སྲུང་དང་། སེང་ཆེན་གནམ་བྲག་ནས་སྤྱན་དྲངས་པའི་ཐུབ་པ་ཆེན་པོའི་སྐུ་ཆོས་ཀྱི་ཟེག་མ་རིལ་བུར་དྲིལ་བ་དམ་རྫས་མཐོང་གྲོལ་ཆེན་མོ་ནི། དེ་དག་གི་ཟེག་མ་ཅོང་ཞི་དང་ཞིབ་བཏགས་ཁ་ཆེའི་ཆུར་སྦྱར་བ།

འབྲུ་དཀར་གྱི་ཕྱེ། གུར་གུམ་དང་། ཙནྡན་དཀར་པོ་དྲི་ཐོན་བཅས་ཀྱི་ཕྱེ་མར་བརྫིས་ཏེ་རིལ་བུ་ཉུང་ཀར་སྦོམ་པོའི་ཚད་དུ་དྲིལ། འགྲོ་འདུལ་ངན་སོང་དོང་སྤྲུགས་དང་། སྐྱེ་བདུན་རིལ་སྒྲུབ་ཆེན་མོའི་སྒོ་ནས་
བསྒྲུབས་པ་སྟེ། མཐོང་ཐོས་མྱོང་དང་འཆང་བས་བར་ཆད་ཐམས་ཅད་སྲུང་ཞིང་། བསམ་དགུའི་དོན་ཀུན་འགྲུབ་པ་སོགས་ཕན་ཡོན་བསྔགས་པ་ཉུང་འབྲུ་ལྟ་བུའི་རིང་བསྲེལ་དང་མཚུངས་པ་ཉིད་དོ།། ༈ །།
ཡོན་ཏན་གྱི་གསུང་གི་གནས་མཆོག་བདེ་ཆེན་པདྨ་ཤེལ་ཕུག་གི་དབུ་རྩེ་ནས་སྤྱན་དྲངས་པའི་དགའ་རབ་རྡོ་རྗེའི་གདུང་རྟེན་རིལ་བུ་དམ་རྫས་བསྟན་པའི་བཙས་སུ་བསྔགས་པ་མྱོང་གྲོལ་ཀུན་གྱི་རྒྱལ་པོ་འཁོར་
འདས་རང་གྲོལ་ནི། གདུང་རྟེན་དྭངས་མ་དང་ཤྲཱི་སིདྷ་ཡབ་ཡུམ་གྱི་བྱང་སེམས། བྲམ་ཟེ་སྐྱེ་བདུན་ཟླ་བ་དྲི་མེད་ཀྱི་གདུང་ལས་གྲུབ་པའི་གཏེར་སྒྲོམ་བཅས་ཞིབ་པར་བཏགས་པའི་ཕྱེ་མ་ལ་དབང་པོ་ལག་པས་
དམ་སྦྱར་ཏེ་ཆུ་གཙང་གིས་སྦྲུས་ནས་རིལ་བུ་ཡུངས་ཀར་སྦོམ་པོ་ཙམ་དུ་དྲིལ་བ་དཔལ་རྡོ་རྗེ་སེམས་དཔའ་ཐུགས་ཀྱི་སྒྲུབ་པ་དང་། དགའ་རབ་སྙིང་ཏིག་ལས་འབྱུང་བའི་མྱོང་གྲོལ་གྱི་རིལ་སྒྲུབ་ལྟར་ལན་མང་དུ་
བསྐྱར་ནས་བསྒྲུབས་པ་སྟེ། གཏེར་ལུང་ལས། འཇིག་རྟེན་ཀུན་ཏུ་རྙེད་དཀའ་བའི༔ མྱོང་གྲོལ་བྱེ་བའི་རྒྱལ་པོ་ནི༔ རིན་ཆེན་ནོར་བུ་ཀུན་གྱི་མཆོག༔ དགའ་རབ་དགྱེས་པ་རྡོ་རྗེ་ཡི༔ ཤེལ་གྱི་གོང་བུའི་

༄༅། །གདུང་རྟེན་ཆེ༔ ཤྲཱི་སིདྷ་ཡབ་ཡུམ་དང་༔ ཨོ་རྒྱན་ཡབ་ཡུམ་སྙོམས་ཞུགས་པས༔ བདེ་བར་གཤེགས་པ་ཐམས་ཅད་ཀྱི༔ ཡེ་ཤེས་གཟུགས་སྐུ་ཞལ་དུ་དྲངས༔ སྐུ་ཡི་དབྱིབས་བརྒྱུད་མཁར་འཁྱིལ་
བའི༔ བྱང་ཆུབ་སེམས་ཀྱིས་རབ་ཏུ་སྤེལ༔ འཕགས་མཆོག་སྙིང་རྗེ་ཆེན་པོ་ཡི༔ རྣམ་འཕྲུལ་འབྲེལ་ཚད་དོན་ལྡན་པ༔ བྲམ་ཟེ་ཟླ་བ་དྲི་མེད་ཀྱི༔ གདུང་གི་རུས་པས་བུང་བསྐྱེད་དེ༔ མ་འོངས་སེམས་ཅན་
དོན་སླད་དུ༔ སྒྲུབ་གནས་ཀུན་གྱི་རྒྱལ་པོ་ནི༔ པདྨ་ཤེལ་གྱི་ཕུག་པ་ཡི༔ སྒོ་སྐྱོང་དྷཱ་ཀིའི་བྲག་ལ་སྦས༔ ནམ་ཞིག་སྨོན་ལམ་དུས་བབ་ཚེ༔ གཏེར་འབྱིན་ཀུན་གྱི་རྒྱལ་པོ་ཆེ༔ མཆོག་གི་མིང་ཅན་སྐྱེས་བུ་ཡིས༔
ཕྱི་ནང་རྟེན་འབྲེལ་གནད་འགྲིགས་པས༔ གློ་བུར་ཐོག་བབ་ཚུལ་དུ་འདོན༔ འཇམ་དཔལ་ཆོས་ཀྱི་བཤེས་གཉེན་གྱིས༔ བྱིན་བརླབས་དབང་གི་མིང་ཅན་སོགས༔ ལས་ཅན་རྣམས་ཀྱི་སྐལ་བར་འགྱུར༔ ཞེས་
དང་། དེ་ལྟ་བུ་ཡི་མྱོང་གྲོལ་རྒྱལ༔ འདི་ཉིད་མྱོང་བས་ངན་སོང་མེད༔ གལ་ཏེ་ངན་སོང་ཡོད་སྲིད་ན༔ རྡོ་རྗེ་སེམས་དཔའ་རྫུན་དུ་ཐལ༔ དགའ་རབ་རྡོ་རྗེའི་བདེན་པ་རྫུན༔ འཇམ་དཔལ་བཤེས་གཉེན་
མཁྱེན་རབ་རྫུན༔ ཤྲཱི་སིདྷའི་ཡེ་ཤེས་རྫུན༔ ཨོ་རྒྱན་པདྨའི་རྫུ་འཕྲུལ་རྫུན༔ དེ་རྣམས་འཕགས་ཆེན་ས་བརྙེས་ཕྱིར༔ རྫུན་མི་སྲིད་ཅིང་བདེན་པ་ཆེ༔ དེ་བས་གྲུབ་པའི་རྫས་མཆོག་འདི༔ གནས་སྐབས་བཅུད་

ལེན་རྣམས་ཀྱི་མཆོག༔ མཐར་ཐུག་ཐར་པར་འདྲེན་པའི་ལམ༔ བདེ་ཆེན་འཕོ་བ་ཆེན་པོའི་རྫས༔ དྭངས་མ་འོད་སྐུར་གྲུབ་པའི་བཅུད༔ མཐོང་ཐོས་དྲན་རེག་ཐམས་ཅད་ཀུན༔ རྩོལ་མེད་ངང་གིས་གྲོལ་བྱེད་
པ༔ རྡོ་རྗེ་སེམས་དཔའ་ཉིད་དང་མཚུངས༔ ཞེས་མྱོང་གྲོལ་ཀུན་གྱི་རྒྱལ་པོར་ཆེས་མཆོག་ཏུ་བསྔགས་སོ། ༈ །ཡོན་ཏན་གྱི་ཕྲིན་ལས་གནས་སེང་ཆེན་གནམ་བྲག་གི་བྲག་གོང་མོ་འོག་ནས་སྤྱན་དྲངས་པའི་
འཇམ་དཔལ་བཤེས་གཉེན་ཤེས་རབ་རིལ་བུ་ཡེ་ཤེས་སེམས་དཔའི་དྭངས་བཅུད་ནི། གཏེར་ལུང་ལས་འབྱུང་བ་ལྟར། སྤང་རྒྱན་དཀར་པོ་དང་། ཨ་རུ་ར་ཕྱེད་ཁྱེར་དུ་བྱས་པར། སྒྲུབ་གཞུང་ལས་བཤད་པའི་
ཤུ་དག་དཀར་པོ་དང་། ཅུ་གང་ཕྱེ་མ་ཞིབ་བཏགས་ཤིང་མངར་གྱི་ཆུས་སྦྲུས་པ་ལ། ཕབ་གཏའ་ཁ་ཆེའི་ཆུར་སྦྱར་བ་བླུགས་ནས་རིལ་བུ་སྲན་མ་ཙམ་དུ་དྲིལ། བླ་མའི་ཐུགས་སྒྲུབ་བར་ཆད་ཀུན་སེལ་གྱི་འཇམ་
དཔལ་སྨྲ་བའི་སེང་གེའི་རིལ་སྒྲུབ་དང་། འཇམ་དཔལ་སྙིང་ཏིག་གི་མན་ངག་ལྟར་སྔ་ཕྱིར་བསྐྱར་ནས་བསྒྲུབས་པ་སྟེ། དེ་ལྟའི་ཕན་ཡོན་ཀྱང་། བླ་མའི་ཐུགས་སྒྲུབ་ཞལ་ཤེས་ལས། དེ་ལྟར་སྒྲུབ་པའི་རིལ་བུ་
ནི༔ ཞག་བདུན་བསྟེན་ན་རྨོངས་པ་སེལ༔ བཅུ་གཉིས་མི་བརྗེད་གཟུངས་ཐོབ་ཅིང་༔ བདུན་གསུམ་ཡེ་ཤེས་སྣང་བ་འཆར༔ ཡུན་དུ་བསྲིངས་ན་ནད་སེལ་ཞིང་༔ ལུས་ཀྱིས་འཆི་མེད་བཅུད་ལེན་འགྲུབ༔

༄༅། །ངག་སྙན་ཚངས་པའི་དབྱངས་ལྟར་འགྱུར༔ ཡིད་ལ་མངོན་ཤེས་ཕྱོགས་མེད་འཆར༔ འཇམ་དཔལ་གཞོན་ནུ་དང་མཚུངས་པའི༔ ཟབ་ཅིང་རྒྱ་ཆེའི་བློ་གྲོས་ཐོབ༔ རྨོངས་པའི་དུད་འགྲོ་ཡིན་ཀྱང་རུང་༔
རིལ་བུ་དྲི་ཙམ་ཚོར་བས་ཀྱང་༔ འཇམ་པའི་དབྱངས་ཀྱི་རིག་སྔགས་མཐུས༔ སྒྲིབ་པའི་དྲི་མ་རབ་སྲབ་ནས༔ ཕྱི་མ་མཐོ་རིས་རྟེན་ཐོབ་ཅིང་༔ བློ་གྲོས་རྒྱ་ཆེར་ལྡན་པར་འགྱུར༔ དེ་ཕྱིར་སྙིང་རྗེར་ལྡན་པ་ཡིས༔
ཀུན་ལ་འགྲོ་དོན་རྒྱ་ཆེར་བྱ༔ ཨེ་མ་ངོ་མཚར་རྨད་ཀྱི་ཆོས༔ མྱོང་གྲོལ་རྫས་ཀྱི་སྦྱོར་བའོ༔ ཞེས་གསུངས་སོ། ༈ །གསུང་གི་ཡོན་ཏན་གྱི་གནས་ཆེན་ནམ་མཁའ་མཛོད་ནས་སྤྱན་དྲངས་པའི་གུ་རུ་ཡབ་ཡུམ་
གྱི་བྱང་སེམས་བདེ་བར་གཤེགས་པ་ཐམས་ཅད་འདུས་པའི་དམ་རྫས་རོལ་པ་ཆེན་པོ་བདེ་ཆེན་རང་གྲོལ་ནི། གཞི་གུ་རུ་ཡབ་ཡུམ་གྱིས་བམ་སྒྲུབ་མཛད་པའི་ས་སྦྱིན་བཟང་པོ་ལ། གཏེར་བྱོན་ཅུ་གང་། སིནྡྷུ་ར།
ཙནྡན་དཀར་དམར། ག་བུར། གི་ཝཾ་རྣམས་དང་། འབྲས་གསུམ། བཟང་དྲུག་སོགས་བྱང་སེམས་དཀར་དམར་གྱི་སྨན་གྱི་སྐྱོབས་ཕྲན་བུ་དང་བཅས་སྦྱར་ནས་ཞིབ་པར་བཏགས་པའི་ཕྱེ་མ་གུར་གུམ་གྱི་དྭང་
ཆུས་སྦྲུས་པ་ལ། གོང་དུ་སྨོས་པའི་ཕབས་གཏའ་དང་། འབུར་མོ་གནས་ཀྱི་གཏེར་བྱོན་དམ་རྫས་རོལ་པ་ཆེན་པོའི་རིལ་བུ་གསུམ་བཅས་ཁ་ཆེ་གུར་གུམ་གྱི་གྲུང་ཆུར་ཡུན་རིང་དུ་སྦངས་ཤིང་འདྲེས་པར་འདུར་

བའི་ཁུ་བ་བླུགས་ཏེ་རིལ་བུ་སྲན་ཆུང་སྐམ་པ་ཙམ་དང་། ལེབ་མོ་ཆ་ཤས་བཅས་བཟོས་ནས། ཐུགས་སྒྲུབ་སྙིང་བྱང་ལས་གསུངས་པའི་མ་སྒོམ་སངས་རྒྱས་ཆོས་དྲུག་གི་དམ་རྫས་མྱོང་གྲོལ་གྱི་སྒྲུབ་པ་དང་།
བླ་མའི་ཐུགས་སྒྲུབ་སྤྱིའི་སྒྲུབ་ཁོག་ལས་གསུངས་པ་ལྟར་སྔ་ཕྱིར་ལེགས་པར་བསྒྲུབས་པ་སྟེ། འདིའི་ལོ་རྒྱུས་ལས། ཚེ་བདག་པདྨའི་ཞབས་ལ་ཕྱག་འཚལ་འདུད༔ དམ་རྫས་རོལ་པ་ཆེན་པོའི་ཡིག་ཆུང་ནི༔
ནམ་མཁའ་རྫོང་དུ་སྨན་སྒྲུབ་མཛད་པའི་ཚེ༔ ཨོ་རྒྱན་པདྨ་ཡབ་ཡུམ་མཉམ་སྦྱོར་བའི༔ བདེ་བར་གཤེགས་པ་ནམ་མཁའི་སྐར་ཚོགས་ཙམ༔ ཡབ་ཡུམ་སྐུ་ལ་ཐིམ་ཞིང་འོད་དུ་ཞུ༔ རྒྱལ་ཀུན་འདུས་པའི་བདུད་
རྩི་མཁའ་ལ་འཁྱིལ༔ དད་ལྡན་དོན་དུ་ཕྱི་རུ་བབ་པ་ལ༔ བམ་པོར་སྤྲུལ་པའི་གང་བུ་རེ་རེ་ཡང་༔ རྗེ་འབངས་སོ་སོའི་ཡི་དམ་དང་མཐུན་པའི༔ སྲོག་གི་ཡིག་འབྲུའི་ཚུལ་དུ་བྱོན་པ་རྣམས༔ གཅིག་ཏུ་བསྡུས་
ཏེ་གཏེར་དུ་སྦས་པ་ནི༔ མཐོང་བ་ཙམ་གྱིས་ངན་སོང་སྐྱེ་སྒོ་ཆོད༔ མྱོང་བ་ཙམ་གྱིས་མཁའ་སྤྱོད་གནས་སུ་འདྲེན༔ འཇིགས་པའི་འཕྲང་ལས་འདྲེན་པའི་དམ་པའི་རྫས༔ བདེར་གཤེགས་ཐམས་ཅད་བདེ་བར་
རོལ་པ་ཡི༔ ཐུགས་རྗེའི་ལྕགས་ཀྱུ་ཆེན་པོ་འདི་ཁོ་ན༔ དམ་རྫས་མྱོང་གྲོལ་སྙིང་ལ་གཅེས་པར་གྱིས༔ ཞེས་ཡོན་ཏན་བསྔགས་པ་བསམ་གྱིས་མི་ཁྱབ་པར་གསུངས་པ་དང་རྗེས་སུ་མཐུན་པ་ཉིད་དོ། ༈ །

༄༅། །གསུང་གི་ཐུགས་ཀྱི་གནས་མཆོག་ན་བུན་རྫོང་ནས་སྤྱན་དྲངས་པའི་སློབ་དཔོན་རིན་པོ་ཆེའི་ཤངས་མཚལ་རིལ་བུ་དམ་རྫས་ཉི་མ་ཆེན་པོ་ནི། གཏེར་བྱོན་སོགས་ཀྱི་སིནྡྷུ་ར་དང་། ཙན་དན་དམར་པོ་
ཕོན་མང་བ་ལ་གཞི་བྱས། སིཧླ། སྐྱུ་རུ་ར། སྟར་བུ། གནས་ཆེན་རྣམས་ཀྱི་ཅོང་ཞི་དམར་པོ། གངས་རིའི་ལྷ་བཙག ལི་ཤི། གུར་གུམ་བཅས་ཀྱི་ཕྱེ་མ་ཤིན་ཏུ་ཞིབ་པར་ཁ་ཆེའི་ཆུས་སྦྲུས་བའི་ཟན་ལ།
གོང་སྨྲོས་ཕབ་གཏའ་དང་། སེང་བྲག་གཏེར་བྱོན་ཨོ་རྒྱན་རིན་པོ་ཆེའི་སྐུ་ཚབ་ཀྱི་གཞི་ཤངས་མཚལ་མཐུག་པོས་བྱུགས་པ་ལས་ཆ་ཤས་ལྷུང་བ་དག་ཁ་ཆེའི་གྲུང་ཆུར་ཡུན་དུ་སྦངས་ཏེ་བླུགས། རིལ་བུ་ཉུང་ཀར་
སྦོམ་པོའི་ཚད་ཙམ་དུ་དྲིལ་ནས། པདྨའི་རིགས་ཀྱི་བདག་པོ་སྣང་བ་མཐའ་ཡས་སུ་བསྐྱེད་ཅིང་བཟླས་པས་བྱིན་གྱིས་བརླབས་པ་དང་། མྱོང་གྲོལ་རིལ་སྒྲུབ་ཆེན་མོའི་སྒོ་ནས་བསྒྲུབས་པ་སྟེ། གཏེར་ཁ་གཞན་
ནས་འབྱུང་བའི་དམ་རྫས་པདྨ་རཱ་གའི་ཡིག་ཆུང་ལས། གསུང་གི་རྡོ་རྗེ་པདྨ་སཾ་བྷཱ་བའི༔ གཉིས་མེད་ཡེ་ཤེས་ཐུགས་རྗེ་ཆགས་པའི་མདངས༔ དངོས་མེད་དངོས་པོའི་ཚུལ་དུ་རང་སྣང་བའི༔ ཤངས་མཚལ་རིལ་
བུ་ཉུང་ཀར་འབྲུ་ཚད་ཙམ༔ དེ་ལས་འཕེལ་བ་ཆེ་ཕྲ་དཔག་ཏུ་མེད༔ སུས་མྱོང་ནད་གདོན་སྡུག་བསྔལ་ཐམས་ཅད་ཞི༔ ཁྱད་པར་མཛེ་དང་མ་མོ་འཁྲུགས་པའི་ཡམས༔ ཤིན་ཏུ་གསོ་དཀའ་ཐམས་ཅད་སེལ་

བར་བྱེད༔ ཚེ་བསོད་རྒྱས་ཤིང་ཉམས་རྟོགས་འཕེལ་བ་དང་༔ མཆོག་གི་སིདྡྷི་ཚེ་འདིར་ཐོབ་པར་འགྱུར༔ ཞེས་སོགས་རྒྱ་ཆེར་གསུངས་སོ། ༈ །ཀེ་རོང་རྡོ་རྗེ་ཅོང་ཕུག་གི་གཏེར་བྱོན་གཟི་སྒྲོམ་ནས་བྱུང་བའི་
ཨོ་རྒྱན་ཡབ་ཡུམ་གྱིས་ཤེལ་བྲག་ཏུ་བསྒྲུབས་གནང་རྡོ་རྗེ་ཚེའི་རིལ་བུ་འཆི་མེད་བདུད་རྩིའི་དྭང་བཅུད་ནི། གཞི་སིནྡྷཱུ་ར་འདམ་བཏགས་སོ་མི་སེགས་པར་བྱས་པ་དང་། འབྲས་དཀར་གྱི་ཕྱེ་མ་ལ། བུམ་རྫས་
ཉེར་ལྔ། དབང་ལག འབྲས་གསུམ། ཅོང་ཞི། བྲག་ཞུན། རྩ་བ་ལྔ། རྟག་དུ། དུརྦ་བཅས་ཅུང་ཟད་སྦྱར་བ་ཞིབ་བཏགས་དང་། ཤིང་མངར་རོ་འགྱུར་བ། ཙནྡན་དཀར་པོ་དྲི་ཐོན། གཏེར་ཆེན་མཆོག་
ནས་སྔ་ཕྱིར་ཐུགས་སྒྲུབ་ཀྱི་སྒྲུབ་པ་གནང་སྐབས། ཚེ་རྫས། སེང་བྲག་དང་། ཤེལ་ཕུག་གི་ཚེ་ཆུ། ཚེ་སྒྲུབ་དཀར་པོའི་བུམ་ཆུ་སོགས་ལྷན་ཅིག་ཏུ་བརྫིས་པའི་ཟན་ལ། ཕབ་གཏའ་ཁ་ཆེའི་དྭང་ཆུར་སྦངས་
པ་བསྲེས་ནས་རིལ་བུ་སྲན་ཆུང་འཕོས་པ་ཙམ་དུ་དྲིལ། རྒྱ་མཚལ་དང་སིནྡྷཱུ་ར་བསྲེས་པའི་ན་བཟའ་གསོལ། ཐུགས་སྒྲུབ་བར་ཆད་ཀུན་སེལ་གྱི་བླ་མ་ལོངས་སྐུ་པདྨ་ཚེ་དཔག་མེད་རིགས་ལྔའི་རིལ་སྒྲུབ་དང་།
སྒྱུ་འཕྲུལ་ཚེ་དཀར་རིགས་ལྔའི་སྒྲུབ་པ་ལ་བརྟེན་ནས་བྱིན་གྱིས་བརླབས་པ་སྟེ། ཞལ་གདམས་ཀྱི་གཞུང་ལས། རིལ་བུའི་དྲི་ཙམ་ཚོར་བས་ཀྱང་༔ གདོན་བགེགས་ཞི་ཞིང་ཚེ་བསོད་འཕེལ༔ དམ་ཚིག་ལྡན་

༄༅། །པས་བསྟེན་གྱུར་ན༔ ཚེ་དབང་རིག་འཛིན་ངེས་པར་འགྲུབ༔ ཅེས་དང་། གཞུང་གཞན་ལས་ཀྱང་རྒྱ་ཆེར་གསུངས་སོ། ༈ །ཡོན་ཏན་ཕྲིན་ལས་ཀྱི་གནས་མཆོག་སེང་ཆེན་གནམ་བྲག་གི་བྲག་གོང་
མོ་འོག་མ་ནས། ཇི་སྐད་དུ། ཟབ་གཏེར་གྱི་ཐོ་བྱང་ལས། དམ་རྫས་དང་པོ་དགའ་རབ་རྡོ་རྗེ་ཡི༔ བདེ་ཆེན་ཡེ་ཤེས་བདུད་རྩིའི་ཕབ་གཏའ་ཡིན༔ འཇམ་དཔལ་བཤེས་གཉེན་ཤེས་རབ་རིལ་བུ་གསུམ༔
ཀླུ་སྒྲུབ་སྙིང་པོའི་ཀླུ་སྨན་རིལ་བུ་གཅིག༔ རིག་པའི་ཡེ་ཤེས་སྨན་གྱི་རིལ་བུ་གསུམ༔ ཨིནྡྲ་བྷུ་ཏིའི་རིན་ཆེན་རིལ་བུ་བཞི༔ སྐྱེ་བདུན་ཤ་ཡི་རིལ་བུ་བདུན་ཚར་དང་༔ ཐུགས་རྗེ་ཆེན་པོའི་མ་ཎི་རིལ་བུ་ལྔ༔
སངས་རྒྱས་གསང་བའི་རྡོར་སེམས་རིལ་བུ་གསུམ༔ པོ་ཏཱ་ལ་ཡི་འབྲུ་དང་སྨན་གྱི་རིགས༔ ཞེས་གསུངས་པ་ལྟར་སྔར་ཡོངས་སུ་མ་གྲགས་པའི་རྫས་མཆོག་ངོ་མཚར་ཅན་རབ་འབྱམས་ཞིག་ཁྲོམ་གཏེར་དུ་སྤྱན་
དྲངས་པར་མཛད་པ་ལས། ཐུགས་རྗེ་ཆེན་པོའི་མ་ཎི་རིལ་བུ་འགྲོ་འདུལ་འཕགས་པའི་ཐིག་ལེ་རིགས་དྲུག་དོང་སྤྲུགས་ནི། སྤྱན་རས་གཟིགས་རྟག་དུ་གཙོར་གྱུར་གནས་ཆེན་རྣམས་སུ་སྐྱེས་པའི་རྟག་དུ་རིགས་
གསུམ་དང་། འབྲུ་དཀར་གྱི་ཕྱེ་མ་སྦྱར་བ་ཆུ་གཙང་གིས་སྦྲུས་པར། ཕབ་གཏའ་ཁ་ཆེའི་ཆུར་སྦྱངས་པ་བླུགས་ནས་རིལ་བུ་སྲན་ཆུང་ཙམ་དུ་དྲིལ། མཚལ་གྱིས་ན་བཟའ་གསོལ། གཏེར་ཁ་གསར་རྙིང་གི་

ཐུགས་རྗེ་ཆེན་པོའི་སྒྲུབ་ཆེན་དང་འབྲེལ་བར་བྱིན་གྱིས་བརླབས་པ་སྟེ། འདིའི་ཕན་ཡོན་སྤྱིར་བཏང་ཉང་གཏེར་འགྲོ་འདུལ་གྱི་གཞུང་ལས། ཡི་གེ་དྲུག་པའི་སྔགས་ཀྱི་སྒྲ༔ ཐོས་པས་ངན་སོང་སྐྱེ་སྒོ་གཅོད༔
རིལ་བུ་ལ་བཏབ་ཟོས་གྱུར་ན༔ ཚེ་རིང་རྒས་སྲ་ནད་གདོན་སེལ༔ ཚེ་རབ་འཕགས་པས་རྗེས་བཟུང་ཞིང་༔ ལས་ངན་སྒྲིབ་པ་ཀུན་བྱང་སྟེ༔ བདེ་བ་ཅན་ཏུ་ངེས་པར་སྐྱེ༔ ཞེས་སོགས་རྒྱ་ཆེར་གསུངས་པས་
མཚོན་ཏེ་ཤེས་པར་བྱའོ། ༈ །སེང་ཆེན་གནམ་བྲག་ནས་སྤྱན་དྲངས་པའི་ཐུགས་རྗེ་ཆེན་པོའི་རྣམ་འཕྲུལ་བྲམ་ཟེ་སྐྱེ་བདུན་ཤའི་རིལ་བུ་རྫས་ཀྱི་ཐིག་ལེ་ངན་སོང་དོང་སྤྲུགས་ནི། འབྲུ་དཀར་གྱི་ཕྱེ་མ་དང་།
ཤིང་ཚྭ་རོ་འགྱུར་ངེས་སྦྱར་ནས་བརྫིས་པའི་ཟན་ལ། ཕབ་གཏའ་ཁ་ཆེའི་ཁུ་བ་གར་མོ་ལ་སྦྱངས་པ་བླུགས། རིལ་བུ་ཉུང་དཀར་འབྲུ་དགུའི་ཚད་དུ་དྲིལ། ཐུགས་རྗེ་ཆེན་པོ་གསང་བ་འདུས་པ་སོགས་ཀྱི་སྐྱེ་
བདུན་རིལ་སྒྲུབ་ཆེན་མོའི་སྒོ་ནས་ལེགས་པར་བསྒྲུབས་པ་སྟེ། འདིའི་ཕན་ཡོན་གཏེར་ཁ་ཐ་དད་ནས་བསམ་གྱིས་མི་ཁྱབ་པ་ཞིག་གསུངས་པ་དང་། ཁྱད་པར་ཐུགས་སྒྲུབ་ཞལ་གདམས་སྙིང་བྱང་དུ་ལུང་དྲངས་
པ། ངན་སོང་དོང་སྤྲུགས་འགྲོ་བ་འདུལ་བའི་རྒྱུད་ཆེན་པོ་ལས༔ བཅོམ་ལྡན་འདས་པདྨའི་སྤྱན་གྱིས་མཁའ་འགྲོ་མ་གར་གྱི་དབང་མོ་ལ་བཀའ་སྩལ་པ༔ དོན་གྱི་བདུད་རྩི་མྱོང་གྲོལ་ནི་སྐྱེ་བ་མེད་པའོ༔ རྟགས་

༄༅། །ཀྱི་བདུད་རྩི་མྱོང་གྲོལ་ནི་སྐྱེ་བ་བདུན་པའི་བཅུད་དོ༔ མཚན་མའི་བདུད་རྩི་མྱོང་གྲོལ་ནི་ཚུལ་བཞིན་ཏུ་བསྒྲུབས་པའི་རིལ་བུའོ༔ འདི